দি অ্যাপার্টমেন্ট
দি অ্যাপার্টমেন্ট (ইংরেজি: The Apartment) হল বিলি ওয়াইল্ডার প্রযোজিত ও পরিচালিত ১৯৬০ সালের মার্কিন প্রণয়ধর্মী হাস্যরসাত্মক নাট্য চলচ্চিত্র। বিলি ওয়াইল্ডার ও আই.এ.এল ডায়মন্ড যৌথভাবে এর চিত্রনাট্য রচনা করেন। এতে শ্রেষ্ঠাংশে অভিনয় করেন জ্যাক লেমন ও শার্লি ম্যাকলেইন। পার্শ্ব ভূমিকায় অভিনয় করেন ফ্রেড ম্যাকমুরে, রে ওয়ালস্টন, জ্যাক ক্রুশ্চেন, ডেভিড লুইস, উইলার্ড ওয়াটারম্যান, হোপ হলিডে ও এডি অ্যাডামস। চলচ্চিত্রটি ১৯৬০ সালের ১৫ জুন মার্কিন যুক্তরাষ্ট্রে মুক্তি পায়। ছবিটি ৩৩তম একাডেমি পুরস্কারে দশটি বিভাগে মনোনীত হয় এবং শ্রেষ্ঠ চলচ্চিত্র, শ্রেষ্ঠ পরিচালনা ও শ্রেষ্ঠ চিত্রনাট্যসহ পাঁচটি বিভাগে পুরস্কৃত হয়। লেমন ও ম্যাকলেইন তাদের অভিনয়ের জন্য একাডেমি পুরস্কারে মনোনীত হন এবং গোল্ডেন গ্লোব পুরস্কার অর্জন করেন।